બનાસકાંઠા જિલ્લામાં અત્યાર સુધીમાં ૫લ્સ, અર્બુદા ક્રેડિટ સોસાયટી સહિતની કંપનીઓ ઉઠી જતાં લોકોના કરોડો રૂપિયા ફસાયા છે. પાલનપુરમાં ગરીબ પરિવારો પાસે નાની નાની સ્કીમના નામે બચત કરાવી લાખો રૂપિયા ચાઉ કરી ફરાર થઇ જવા પામી છે. આવી સ્થિતિમાં પાલનપુરની વધુ એક કલ્પતરૂ કંપની ઉઠી જતાં ચકચાર મચી જવા પામી છે. જ્યાં આ કંપની દ્વારા છેતરપીંડીનો ભોગ બનેલા ગ્રાહકો સોમવારે જિલ્લા પોલીસવડાની કચેરીએ રજૂઆત કરી હતી. તેમણે આક્રોશ સાથે જણાવ્યું હતુ કે, આ કંપની દ્વારા 400 જેટલા એજન્ટો રોકવામાં આવ્યા હતા. અને જુદીજુદી સ્કિમોમાં 1000 થી પણ વધુ લોકોના 25 કરોડ ઉપરાંતની રકમનું રોકાણ કરાવવામાં આવ્યું હતુ. જોકે, પાકતી મુદ્દેત નાણાં ન આપી આ કંપનીના સંચાલકો ફરાર થઇ જતાં ગ્રાહકોના નાણાં સલવાઇ ગયા છે. ત્યારે કલ્પતરૂ કંપનીના સંલાલકો સામે કાયદેસરની કાર્યવાહી કરવામાં આવે તેવી એજન્ટો તેમજ છેતરપીંડીનો ભોગ બનેલા ગ્રાહકોની માંગ ઉઠવા પામી છે.